Larve og kjønnsmodent bille 
**Bringebærbiller** (*Byturus*) er en slekt av biller som har larver som utvikler seg i ulike slags frukter. De best kjente artene (*Byturus tomentosus* i Europa og *B. unicolor* i Nord-Amerika) går på bringebær og det er vanligvis de som er ansvarlige for "mark" i bringebærene. De er et stort problem i dyrking av bringebær.

Utseende
--------

Små (2,5 – 5,5 mm), avlangt ovale biller, matt brunlige eller gråaktige, oversiden svakt hvelvet, kledt med fine, lyse, silkeaktige hår. **Hodet** er kort og bredt med små fasettøyne. Antennene er middels lange, 11-leddete og ender i en tydelig, tre-leddet kølle. **Brystskjoldet** (pronotum) er bakerst så bredt som dekkvingene, jevnt rundet tilsmalnet framover. Det har en markert siderand og er dekket av fine hår som ofte danner et virvelmønster. **Dekkvingene** er avlange, tydelig, men uregelmessig punkterte. **Beina** er ganske korte og slanke. **Larvene** er de velkjente "bringebærmark", kort sylindriske, lyse og tynnhudete med en tydelig hodekapsel.

Levevis
-------

De voksne billene spiser på ulike slags blomster, der de gjerne angriper både kronblader og støvbærere, larvene utvikler seg på ulike slags frukter.
To arter er alvorlige skadedyr på bringebær og bjørnebær, *Byturus tomentosus* i Europa og *B. unicolor* i Nord-Amerika. Disse billene gjør skade både på blomstene og på fruktene under utvikling. De voksne billene spiser på blomsterknoppene og huler dem ofte helt ut, slik kan de redusere fruktsettingen kraftig. De kommer fram tidlig på våren og mens de venter på at bringebærene skal begynne å blomstre spiser de på forskjellige slags andre blomster, særlig rogn. Hunnene legger egg på blomster eller kart og larvene utvikler seg på blomsten, fruktknuten og fruktkjernene. I tillegg til ubehaget ved å finne mark i bærene bidrar de til at mange bær råtner hvis det blir fuktig vær. En hunn kan legge opptil 100 egg, og larver kan finnes så sent som i september. Den ferdig utviklede larven slipper seg ned på bakken, graver seg ned og forvandler seg til en puppe. Den klekkes før vinteren og overvintrer som nyklekket voksen bille. Bringebærbillene bekjempes gjerne ved sprøyting når bringebærene står i knopp.
Andre arter i denne familien angriper andre plantearter, gjerne i rosefamilien. Den andre arten som forekommer i Norge, *Byturus ochraceus*, har larver som angriper humleblom (*Geum* spp.), de voksne finnes gjerne på løvetann (*Taraxacum* spp.).

Systematisk inndeling
---------------------

 Bringebærbille (*Byturus tomentosus*)
**Treliste**
* Ordenen biller, Coleoptera
	+ Underordenen Polyphaga
		- Gruppen (infraorden) Cucujiformia
			* Overfamilien glans- og flatbiller, Cucujoidea
				+ Familien **bringebærbiller**, Byturidae Jacquelin du Val, 1858
					- Underfamilien bringebærbiller, Byturinae Jacquelin du Val, 1858
						* Slekten ***Byturus*** Latreille, 1796
							+ *Byturus affinis* Reitter, 1874 – Japan
							+ *Byturus bakeri* Casey, 1911 – Nord-Amerika
							+ *Byturus brevicollis* Casey, 1916
							+ *Byturus fumatus* Schreiber, 1910
							+ *Byturus inflatulus* Casey, 1916
							+ *Byturus oakanus* Ohta, 1930
							+ *Byturus oblongulus* Fairmaire, 1891
							+ *Byturus ochraceus* (Scriba, 1791) – Europa, også i Norge
							+ *Byturus punctatus* Casey, 1916
							+ *Byturus rubi* Barber, 1942 – Nord-Amerika
							+ Bringebærbille, *Byturus tomentosus* (Degeer, 1774) – Europa, også i Norge
							+ *Byturus unicolor* Say, 1823  – Nord-Amerika
							+ *Byturus urbanus* (Lindemann)
							+ *Byturus wittmeri* Sen Gupta, 1978

Referanser
----------

1. 1 2  «Artsdatabankens artsopplysninger». Artsdatabanken. 29. august 2020. Besøkt 29. august 2020.
2. ↑  Fra *Nordisk familjebok* (svensk) (1876–1937)

Litteratur
----------

* Zahradník, J. og Chvála, M. 1991. *Teknologisk forlags store bok om insekter*. N. W. Damm. Om bringebærbillen, s. 304-305.

Eksterne lenker
---------------

* (en) *Byturus* i Encyclopedia of Life Rediger på Wikidata

* (en) *Byturus* i Global Biodiversity Information Facility Rediger på Wikidata

* (no) *Byturus* hos Artsdatabanken Rediger på Wikidata

* (sv) *Byturus* hos Dyntaxa Rediger på Wikidata

* (en) *Byturus* hos Fauna Europaea Rediger på Wikidata

* (en) *Byturus* hos ITIS Rediger på Wikidata

* (en) *Byturus* hos NCBI Rediger på Wikidata

* (en) *Kategori:Byturus* – bilder, video eller lyd på Wikimedia Commons Rediger på Wikidata

* *Byturus* – detaljert informasjon på Wikispecies Rediger på Wikidata
* *Byturus unicolor*:. Bringebærbille: